b'\n_START_ARTICLE_\nJakob Kjeldbjerg\n_START_SECTION_\nSpillerkarriere\n_START_PARAGRAPH_\nKjeldberg startet sin fotballkarriere hos Viborg FF f\xc3\xb8r han gjennom Holstebro BK i 1987 dro videre til Silkeborg IF i 1988. Han ble utnevnt til kaptein p\xc3\xa5 det danske U21-landslaget som deltok under Sommer-OL 1992 i Barcelona og vant samme \xc3\xa5r prisen for \xc3\xa5rets danske U21-spiller. Han fikk videre sin landslagsdebut for Danmark i november 1992 og scorte sitt f\xc3\xb8rste og eneste m\xc3\xa5l i kampen mot USA i januar 1993. I februar 1993 spilte han for Danmark under Artemio Franchi Trophy, hvor han etter kampen fikk positiv omtale for sin mannsoppdekning av Argentinas Diego Maradona.\n_START_SECTION_\nChelsea\n_START_PARAGRAPH_\nI august 1993 dro han fra Silkeborg IF til den engelske klubben Chelsea i en overgangsavtale verdt \xc2\xa3485 000, og 80 \xc3\xa5r etter at Nils Middelboe hadde debutert for klubben i 1913 ble Kjeldberg den andre danske fotballspilleren i Chelsea. Han forble i klubben i fire \xc3\xa5r, og var blant annet en del av laget som tapte finalen i FA-cupen 1993/94 mot Manchester United. I en kamp mot Millwall i februar 1995 satte han skulderen ut av ledd, som ble den f\xc3\xb8rste i en lag rekke skader for Kjeldberg. Han skadet deretter ett leddb\xc3\xa5nd i kneet og fikk siden problemer med \xc3\xa5 komme tilbake i form, noe som gjorde at han la opp som fotballspiller i slutten av mai 1997 i en alder av 28 \xc3\xa5r.\n_START_SECTION_\nEtter fotballkarrieren\n_START_PARAGRAPH_\nEtter at han la opp som fotballspiller gikk Kjeldberg inn i tv-bransjen. I mai 1998 begynte han som ekspertkommentator i fotballkamper fra Superligaen og Mesterligaen for den danske TV-kanalen TV3. I 2002 var han for \xc3\xb8vrig ogs\xc3\xa5 programleder for den danske versjonen av Robinsonekspedisjonen, og i 2007 ble han programleder for det danske fotballmagasinet Onside.'